बर’ राव, थुनलाइ आरो हारिमुखौ साफ्रोमबो बर’ फिसायानो जाहाथे सोलोंना लानाय हुदा सोमजि होनो आरो सेरखाय-बेरखाय जाना थानाय गेदेमा बर’ हारिनि दालाइ-दासा गासै बर’ फिसाफोरखौ ज’ खालामना गेरेमसा हारि दानो थाखायनो गुबैयै बर’ थुनलाइ आफादखौ गायसंनाय जादोंमोन। बेनि थाखाय स्निजि जिथाइ आरो दाइनजि जिथाइयाव बर’ फिसाफोरा गावबा गावनो जांख़िखांदोमोन| गावबा गावनि गथ’-गथाइखौ बर’ रावजों, बर’ बिजोंजों गोसो गुदुंयै साफ्रोमबो बर’ बिमा- बिफायानो फरायहोदोंमोन। नाथाय आथिखालाव साननो गोनां गिथाव-बाथाव बाथ्रायानो जाबाय बर’ राब-थुनलाइ आरो हारिमु सिबिग्रा, अनसायग्रा आरो फरायग्रानि अनजिमाया बारायलांनायनि अनगायै लासै लासै बोसोरफ्रोमबो खमायलांगासिनोसो थानायसो जों नुदों। आसाम हादरसायारि फराय बिजाब दिहुनग्रा आरो फोसाबग्रा निगमा बोसोरफ्रोमबो साफायनाय फराय बिजाबनि अनजिमाया खमायलांगासिनोसो दं, बेनो रोखा फोरमान होयो दि बर’ बिजोंजों फरायनाय फरायसाफोरनि अनजिमाया खमायलांगासिनो दं। बर’ रावजों फरायनौबो गोजौ थाखोनि सोलोंथाइ डिग्री लानो हानायनि लोगोसे डाक्टर, इन्जिनियार फरायनो लामा थानायावबो बर’ बिजोंनि सोलोंथाइया एसेबां गोजान दावगाबोनाय उनाव बर’ बिजोंजों बर’ फरायसाफोरखौ बिमा-बिफाफोरा फरायहोयिया बर ‘ बिजोंनि बागै दुखुनांथाव रादाब लाबोदों बुंजायो। इंराजी बिजोंनि गाग्लोबनायानो बर’ बिजोंनि फरायसालिफोराव फरायसाफोरनि अनजिमाया खमायलांदों बुंजायो। जायखिजाया सुबुंआनो इंराजी बिजोंनि उन उन खारनाय नुनो मोनदों | जायखिजाया जाहोनावनो जायाथों मानो बर’ बिमा-बिफाया गावबा गावनि गथ’-गथाइखौ बिमा रावनि बिजोंजों फरायहोआलासे इंराजी बिजोंजोंल ‘ फराय होयोब्ला सानसे बर’ रावाव फरायनाय बर’ फिसा गैया जाहैगोन। अब्ला बर’ हारिया हारि हिसाबै थांना थागोन ना थाया गोथौयै सानखांनायनि सम सफैथारबाय। बे नुजाफैगौ खैफोदनिफ्राय बारग’नायनि राहा लामा हिसाबै जों मोनसे राहा नुहुरदों आरो बेनो जाबाय बर’फोरा उनजोलैफोर बिमा रावखौ Subject Language हिसाबैब्लाबो बर’ फराय थारहोनाय राहा खालामनाय। सोनाब बेंगलनि जलपाइगुरि ओनसोलनि बर’ बर’ रावखौ Subject Language हिसाबै फरायनो थिरांथा लादों होनना रादाब मोननाय जादों | बिदि राहाखौ आसामनिबो जायफोर हालामाव सिगां बर’ बिजोंखौ बाहायदोंमोनब्लाबो समनि फाख’नाव गोमालांफिनो। लोगोसे जायफोर बर’ गामियाव दिनैबो बर’ बिजोंनि फरायसालि फसंनो हाथ’वाखै बिदि गासै बर’ फरायसा थानाय गुदि फरायसालियाव बर’ रावखौ Subject Language हिसाबै फरायहोनायनि सरकारनि गनायथि हासिल खालामनांगौ । नडब्ला इंराजी रावनि गाग्लोबनायाव आरो ग्ल’बेलाइजेसननि गोहोमाव बर’ बिमा-बिफाया गावबा गावनि गथ’-गथाइखौ बर’ बिजोंजों फरायहोआलासे इंराजी रावजोंसो फरायहोनो बाध्य जागोन। मोनसेबाव साननो गोनां बाध्रायानो जाबाय 2003 मायथाइनि 23 डिसेम्बरनिफ्राय बर’ रावखौ भारत संबिजिरनि 8 दफायाव गनायथि होनायाव बोसोरफ्रोमबो साफा गागि बर’ लिरगिरिया साहित्य अकाडेमि बानथा मोनबोनो हानायाव थुनलाइ सोरजिनायाव बर’ लिरगिरिफोरखौ जोबोर थुलुंगा होनाय लोगोसे बर’ हारिखौ देरगा-जौगा खालामहोदों मुलुगनि सुबुं-समाजाव। लोगोसे सेंग्रा लिरगिरि आरो रावसोलायनाय थुनलाइ सोरजिनायावबो साफायै बर’ लिरगिरि आरो राव दानस्लायग्राया साहित्य अकाडेमि बानथा मोनबोगासिनो दं। नाथाय बर’फोरा जिउयै माहामै बर’ राव-थुनलाइनि थाखाय गाववा गावखौनो जेरैबादि मुखुब लाखिनांगौमोन बिदि जावरिखांनाय नुनो मोनाखै | बेखायनो जों हांख्रयनो लुबैयो दिनैनि फरायसा-फरायसुलिफोरा, सेंग्रा-सिख्लाफोरा बिजाब फरायनाय, फरायसंनाय बागै गावखौनो मुखुब जाहोनांगौ, मानोना बिजाबावसो गियान थायो। थांना थानायनि राहा थायो। संसार बालाहामायाव लामा गोमानाय सुबुङा हारिया थांना थानायनि, दावगालांनानि लामा नागिरना मोनो बिजाब फरायसंनायनि गेजेरजों | बर’ रावखौ बुंनो आरो बर’ बिजोंजों गावबा गावनि गथ’ गथाइफोरखौ सोलोंथाइ लाहोनो जों दिने गासै बर’ फिसायानो समायखिरा लाना आवगायफिननि फै — ‘मा राव बिमानि राव। जों सोलोंगोन बिमानि राव। जों सोलोंगोन बर’ राव। बर’सा देरहासार। बर’ रावा गेवलांथों | बर’ थुनलाइ आफादआ थांना थाथों। जै बर’ हारिनि जै।